**Podpora rozvoja duálneho vzdelávania v cestovnom ruchu**

záznam z workshopu

V priestoroch budovy Ministerstva dopravy SR (ďalej len „MD SR“) sa **22. novembra 2023** uskutočnil workshop s názvom **Podpora rozvoja duálneho vzdelávania v cestovnom ruchu, ktorého organizátormi boli MD SR a** Zväz cestovného ruchu SR (ďalej len „ZCR SR“). Cieľom podujatia **bolo vytvoriť pre odborníkov priestor na výmenu informácií a hľadanie efektívnych spôsobov podpory duálneho vzdelávania pre potreby cestovného ruchu v SR.** Účastníkmi podujatia boli najmä zástupcovia stredných odborných škôl a zamestnávateľov z oblasti cestovného ruchu, zástupcovia Ministerstva školstva, vedy, výskumu a športu SR, Štátneho inštitútu odborného vzdelávania, agentúry SLOVAKIA TRAVEL, stavovských a profesijných organizácií a samosprávnych krajov. Podujatie uvádzal Marek Harbuľák, prezident ZCR SR.

Workshop otvoril generálny riaditeľ sekcie cestovného ruchu MD SR Tomáš Ondrčka, ktorý poukázal na dôležitosť úzkej spolupráce odborníkov pri riešení aktuálnych problémov duálneho vzdelávania ako významného nástroja pri rozvoji cestovného ruchu v SR. Prezident ZCR SR, Marek Harbuľák, v krátkosti zhrnul aktuálny stav duálneho vzdelávania pre potreby cestovného ruchu v SR a poukázal najmä na nedostatok kvalifikovaných pracovných síl ovplyvnený viacerými faktormi, ako je kríza spôsobená pandémiou, znížený záujem o stredné odborné vzdelávanie podmienený veľkým počtom stredných škôl všeobecného charakteru (gymnáziá) či počiatočná nedôvera k duálnemu vzdelávaniu. Zdôraznil však, že situácia sa pomaly zlepšuje, počty žiakov vo všetkých odboroch so zameraním na cestovný ruch sa zvyšujú, a zvyšuje sa aj záujem žiakov o duálne vzdelávanie.

Prvá časť workshopu bola venovaná problematike duálneho vzdelávania z pohľadu stredných odborných škôl. Riaditeľ Strednej odbornej školy hotelovej v Hornom Smokovci, Pavol Hudáček, uviedol, že počet žiakov v duálnom systéme sa z roka na rok zvyšuje, momentálne majú zapojených 231 žiakov, najviac v prvom ročníku. Ako výhody duálneho vzdelávania uviedol začlenenie žiakov do pracovného prostredia a získavane skúseností priamo v praxi. Žiaci sú sebavedomejší aj finančne motivovaní. Nevýhody vidí v komunikácii školy s niektorými zamestnávateľmi (kde je žiak považovaný za lacnú pracovnú silu), v nadmernom očakávaní zo strany rodiča a tiež v nízkej informovanosti o duálnom vzdelávaní na základných školách. Riaditeľ Hotelovej akadémie v Liptovskom Mikuláši, Peter Pirončiak, zdôraznil, že hlavným predpokladom kvalitného duálneho vzdelávania je efektívna komunikácia medzi zamestnávateľom, školou a rodičmi (zapojenie sa zamestnávateľa do náborového procesu, motivovaní majstri v prevádzkach, spoluzodpovednosť školy za prípravu žiakov, záujem rodiča o výsledky svojho dieťaťa, dostatočná informovanosť). Škola začlenila duál do svojho systému vzdelávania v roku 2016 (85 žiakov) a v súčasnosti ponúka duálne vzdelávanie v odboroch kuchár, čašník, servírka a obchodný pracovník (predajca, nákupca, pokladník, vedúci predaja, kontrolór, pracovník v logistike a distribúcii). Hotelová akadémia na Mikovíniho ulici v Bratislave poskytuje duálne vzdelávanie v odboroch kuchár, čašník a servírka. Študenti prezentujúci na workshope vidia výhody duálneho systému v rozvíjaní praktických zručností, v garantovaní pracovného miesta po skončení štúdia, interných benefitoch či profesijnom raste, ale aj v možnosti praxe v zahraničných hoteloch, kde môžu nadobudnúť ďalšie vedomosti a skúsenosti. Žiaci školy prezentovali svoje získané vedomosti, skúsenosti a zručnosti aj prakticky, keďže pre účastníkov workshopu zabezpečovali občerstvenie.

V druhej časti workshopu sa k duálnemu vzdelávaniu v aplikačnej praxi vyjadrili zástupcovia Republikovej únie zamestnávateľov, Tatry mountain resorts a Šimák Zámok Pezinok. Eva Polášková (Republiková únia zamestnávateľov) predstavila na základe údajov z Centra vedecko-technických informácií SR počty žiakov študujúcich v systéme duálneho vzdelávania pre cestovný ruch podľa odborov a krajov. Zo štatistiky vyplynulo, že najvyššie zastúpenie v duálnom systéme má Prešovský kraj, čo súvisí s jeho výhodnou polohou (blízkosť Tatier), a najmenej žiakov študuje odbory pre cestovný ruch v duálnom systéme v Bratislavskom kraji. Spomenula kritériá na vstup do duálneho systému (spôsobilosť, certifikácia pracoviska, uzatvorenie zmluvy), ale aj výhody zo strany zamestnávateľa, žiaka či školy. Systém duálneho vzdelávania je výnimočný tým, že vytvára partnerský vzťah medzi zamestnávateľom a žiakom definovaný učebnou zmluvou, ale aj medzi zamestnávateľom a školou formou zmluvy o duálnom vzdelávaní. Tatra mountain resorts, ako jeden z najväčších zamestnávateľov v cestovnom ruchu, spolupracuje so strednými školami v systéme duálneho vzdelávania od r. 2016. Podľa Mareka Schwarza, riaditeľa ľudských zdrojov spoločnosti, záujem zo strany žiakov je veľký, čo je spôsobené nielen ponukou práce po skončení štúdia, ale aj možnosťou získania nových zručností, finančnou motiváciou (štipendium, odmena za prácu), rýchlejším kariérnym rastom a ďalšími benefitmi zo strany zamestnávateľa. Lukáš Špilák, riaditeľ Šimák Zámok Pezinok, vysvetlil systém duálneho vzdelávania na príklade systému riadenia spoločnosti Tomášom Baťom. K dualistom sa snažia správať ako ku svojim zamestnancom, študenti si na seba zarábajú už od prvého ročníka a s profesijným postupom rastie aj ich finančné ohodnotenie. Po ukončení štúdia a po obojstrannej dohode ostávajú v spoločnosti ako zamestnanci. Povedomie o duálnom vzdelávaní sa spoločnosť snaží zvyšovať aj organizovaním Dňa otvorených dverí pre rodičov a žiakov, kde predstavujú jednotlivé profesie z oblasti gastronómie vrátane ich pracovnej náplne.

V rámci diskusných blokov účastníci workshopu riešili najmä nasledujúce témy:

* Nedostatočná osveta duálneho vzdelávania – zlepšiť informovanosť žiakov na základných školách a ich rodičov najmä zo strany výchovných poradcov. Problémom sú aj samotní výchovní poradcovia, ktorí neprejavujú záujem o získavanie a sprostredkovanie informácií o duálnom vzdelávaní.
* Nedostatok kvalifikovaných pracovných síl v sektore – zvýšiť povedomie o dôležitosti odborného vzdelávania vrátane duálneho vzdelávania pre cestovný ruch.
* Zlepšiť komunikáciu medzi rodičmi, školou a zamestnávateľmi pri duálnom vzdelávaní.
* Klásť dôraz na zelenú a digitálnu transformáciu aj v rámci duálnej prípravy.
* Podporovať systém duálneho vzdelávania aj letnými aktivitami (tábory), talent centrami, mediálne, ako aj prostredníctvom SLOVAKIA TRAVEL.
* Zlepšiť motivačné benefity pre žiakov zo strany zamestnávateľov (finančná motivácia, materiálové zabezpečenie, istota pracovného pomeru po skončení štúdia...).
* Zvyšovať benefity pre zamestnávateľov zapojených do duálneho systému (príspevok na žiaka, daňový bonus...).
* Sociálna inklúzia – vzdelávať a zamestnávať aj žiakov so sociálnym znevýhodnením (spoločnosť nie je na sociálnu inklúziu v cestovnom ruchu pripravená).
* Nedostatok odborníkov z praxe na vzdelávacie účely – posilniť proces ich získavania.

**Závery z workshopu:**

1. **Workshop poukázal na nevyhnutnosť pravidelnej spolupráce, výmeny skúseností a poznatkov odborníkov pri riešení efektívnej podpory systému duálneho vzdelávania pre cestovný ruch.**
2. **Je naďalej potrebná pravidelná podpora legislatívnych a koncepčných zmien vytvárajúcich podmienky na skvalitnenie odborného vzdelávania vrátane duálneho vzdelávania pre cestovný ruch.**
3. **Propagácia duálneho vzdelávania pre cestovný ruch s využitím všetkých dostupných prostriedkov a možností vrátane sociálnych sietí má byť zo strany subjektov participujúcich na odbornej príprave posilnená.**
4. **Je potrebné podporovať efektívnu spoluprácu škôl, zamestnávateľov a rodičov v rámci duálneho vzdelávania, ktorá je nevyhnutnou súčasťou kvalitnej prípravy budúcich zamestnancov pre cestovný ruch s cieľom eliminovať nedostatok pracovnej sily v sektore v čo najkratšom čase.**

Bratislava 22. 12. 2023

Zapísali: Mgr. Katarína Kubáňová

zamestnankyňa odboru vzdelávania MD SR

Mgr. Csilla Krnáčová

riaditeľka odboru vzdelávania MD SR